Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: A megkeresésre adott válaszában a lap névtelen jogi szakértője a sajtóról szóló 1986. évi II. törvény már hatályon
Paragraph Index: 1318

A megkeresésre adott válaszában a lap névtelen jogi szakértője a sajtóról szóló 1986. évi II. törvény már hatályon kívül helyezett 2. § (2) bekezdésére hivatkozott, az Avtv. rendelkezéseit pedig teljes mértékben figyelmen kívül hagyta. Az újság főszerkesztője sajnálkozását fejezte ki a válasz pontatlansága és az adatkezelés jogszerűtlensége miatt. Mentségként említette, hogy a nevek, adatok közlésében elég nagy a sajtó bizonytalansága, mivel a régebbi szabályok ellentmondásosak voltak, az újak pedig nem váltak gyakorlattá. Megköszönte, hogy a biztos felhívta figyelmét a mulasztásokra. (Az állásfoglalás a mellékletben található.) (56/A/1999) A személyiségi jogok megsértésének gyanúja merült fel egy országos bulvár napilap gyakorlatában. Egyik alkalommal beszámolt a lap arról, hogy egy 18 éves lányt elraboltak, és prostitúcióra kényszerítettek, majd miután megszökött, szülei szeme láttára megerőszakolták. Az újságban közzétették az áldozat nevét, lakóhelyét az utcanévvel, édesapja nevét, házuk fényképét. A cikkben még utalás is található arra, hogy az apa nem járult hozzá adatai nyilvánosságra hozatalához. Egy másik vizsgált ügyben a Zalaegerszegen gyilkosság áldozatává lett nő édesapjának nevét és más személyes adatait, valamint lánya halálának körülményeit hozták nyilvánosságra. A vizsgálatok még folyamatban vannak. (593/H/1999, 800/A/1999) Külön ügycsoportot alkotnak a bűncselekmények gyanúsítottjaival és elkövetőivel kapcsolatos jogosulatlan adatkezelést kifogásoló panaszok. Beadvánnyal fordult a biztoshoz egy védőügyvéd, mivel védence arcképét nyilvánosságra hozta egy kereskedelmi televízió-társaság. A biztos megkeresésére adott válaszában a televízió-társaság felelős szerkesztője elmondta, hogy a Pest Megyei Rendőr-főkapitányság sajtótájékoztatóján jutottak a bűncselekmény rekonstruálásánál készült felvételhez, amelyet videokazettán a rendőrség adott át a tévétársaságoknak. A Pest megyei rendőrfőkapitány a megkeresésre adott válaszában elmondta, hogy a gyanúsítottak arcképmását azért nem tették felismerhetetlenné, mert ők a nyilvánosságra hozatalhoz több tanú jelenlétében hozzájárultak. (136/A/1999) Egy csalás elkövetésével vádolt férfi az Adatvédelmi Biztos Irodájához fordult, mivel egy kereskedelmi televízió-társaság magazinműsora, és egy bűnügyi hetilap megsértette információs önrendelkezési jogát. A vizsgálat során a biztos megállapította, hogy a televízió-társaság az elkövetéssel gyanúsított személy felkutatásának céljából, míg a hetilap a sértetti kör felkutatása érdekében törvény felhatalmazásával hozta nyilvánosságra személyes adatait. Az adatközlés mégis megsértette a panaszos alkotmányos jogát, mivel a büntetett előéletére vonatkozó különleges adatait törvényes jogalap nélkül tette közzé a Kiskunfélegyházi Rendőrkapitányság. A Bács-Kiskun megyei rendőrfőkapitány intézkedett a hasonló esetek elkerülése érdekében, az állásfoglalást megküldte a kapitányságok részére. A panaszos tájékoztatást kapott a jogorvoslati lehetőségekről. (Az állásfoglalás a mellékletben található.) (526/A/1999) A Magyar Demokrata című hetilap egy gyermekelhelyezési perről, illetve annak utóéletéről szándékozott írást megjelentetni. A panaszos az újsághoz, a fővárosi főügyészhez, illetve az adatvédelmi biztoshoz fordult, kérve, hogy ne hozzák nyilvánosságra az ő és gyermeke személyes adatait. Az idő rövidsége miatt nem volt lehetőség a szerkesztőséget megkeresni, mivel az írás a másnapi számban megjelent, azonban a szerkesztő megváltoztatta a neveket, így az írás szereplői nem váltak azonosíthatóvá. A riport végén az alábbi mondat volt olvasható: „Szerkesztőségünk a gyermek személyiségi jogaira való tekintettel változtatta meg a neveket.” Megköszöntem a főszerkesztőnek a személyiségi jogokat tiszteletben tartó, jogkövető eljárást. (775/A/1999)

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes